ΓΡΑΠΤΗ ΕΡΩΤΗΣΗ E-2853/97 υποβολή: Bαrbara Dόhrkop Dόhrkop (PSE) προς την Επιτροπή (11 Σεπτεμβρίου 1997)

Θέμα: Επικρίσεις εκ μέρους 33 πανεπιστημίων για την διαχείριση του προγράμματος Σωκράτης

Η «Ομάδα Κοΐμπρα» στην οποία μετέχουν 33 ευρωπαϊκά πανεπιστήμια επέκρινε τη διαχείριση του προγράμματος Σωκράτης που οφείλεται στην ανεπάρκεια των διατιθέμενων πόρων των σχεδίων που μπορεί να οδηγήσει σε ακύρωση πολλών από αυτά αφού έχει ζητηθεί από τα πανεπιστήμια μεγάλη προσπάθεια για την προετοιμασία της εφαρμογής τους.

Μπορεί να διασφαλίσει η Επιτροπή το μέλλον του προγράμματος και να δηλώσει ότι θα στηρίξει την επαρκή χρηματοδότησή του για την εφαρμογή των σχεδίων;

Πώς σκέφτεται να αντιμετωπίσει η Επιτροπή τις επικρίσεις της «Ομάδας Κοΐμπρα»;

Συμφωνεί με το περιεχόμενό τους; Ποια μέτρα σκέφτεται να λάβει; Θεωρεί ότι επαρκεί μια αύξηση 50 εκατ. Ecu για 2 χρόνια ώστε να αντιμετωπισθούν αυτά τα προβλήματα;

Απάντηση της κας Cresson εξ ονόματος της Επιτροπής (28 Οκτωβρίου 1997)

Η Επιτροπή γνωρίζει τις επικρίσεις των πανεπιστημίων και των ομίλων πανεπιστημίων, όπως η «ομάδα Κοΐμπρα», όσον αφορά τα επίπεδα της χρηματοδότησης που διατίθεται για τις δραστηριότητες διακρατικής συνεργασίας δυνάμει των θεσμικών συμβάσεων του Erasmus στα πλαίσια του προγράμματος Σωκράτης.

Ο προϋπολογισμός για τη δράση αυτή έχει πράγματι αυξηθεί ελαφρώς σε γενικές γραμμές σε σύγκριση με το προηγούμενο έτος. Εντούτοις, στο παρελθόν οι επιχορηγήσεις καταβάλλονταν μέσω του πανεπιστημίου που ήταν αρμόδιο για το συντονισμό κάθε δραστηριότητας συνεργασίας, το οποίο, στη συνέχεια, είχε την ευθύνη της κατανομής τους στους διαφόρους εταίρους. Συνεπώς, μόνο 300 συντονιστικά ιδρύματα λάμβαναν κοινοτική βοήθεια που προοριζόταν για όλα τα πανεπιστήμια εταίρους. Το 1997, για πρώτη φορά, κάθε ένα από τα περισσότερα από 1.500 πανεπιστήμια που συμμετέχουν στο Erasmus λαμβάνει συνολική επιχορήγηση για τη χρηματοδότηση του όλου φάσματος των δραστηριοτήτων του στο Erasmus. Το γεγονός αυτό κατέστησε την κοινοτική υποστήριξη πολύ πιο εμφανή για κάθε ίδρυμα. Η προσέγγιση αυτή τονίζει την ευθύνη κάθε πανεπιστημίου εταίρου να συμβάλει στην επιτυχία των δραστηριοτήτων συνεργασίας, χρησιμοποιώντας την επιχορήγηση που λαμβάνει από τα Socrates-Erasmus για να συμπληρώσει τους ιδίους πόρους και άλλες πηγές χρηματοδότησης.

Ωστόσο, η μέση επιχορήγηση των 17.000 ECU είναι πράγματι λιγοστή και ο συνολικός διαθέσιμος προϋπολογισμός αντιπροσωπεύει μόνο το 10% περίπου του ποσού που ζητήθηκε. Η Ευρωπαϊκή Επιτροπή έχει επίγνωση της ανεπαρκούς γενικά χρηματοδότησης στα πλαίσια του προγράμματος Socrates, για το οποίο είχε προτείνει προϋπολογισμό υψηλότερο από το ποσό που εγκρίθηκε τελικά. Σύμφωνα με τις διαδικασίες που καθορίστηκαν εκείνη την εποχή, η Επιτροπή πρότεινε αύξηση κατά 50 εκατομμύρια ECU στο χρηματοδοτικό πλαίσιο για το πρόγραμμα το 1998 και το 1999. Η Επιτροπή θεωρεί ότι το ποσό αυτό είναι το ελάχιστο αναγκαίο για την αποκατάσταση της ικανότητας ανταπόκρισης του προγράμματος στους στόχους που επιδιώκει. Σε ευνοϊκότερο δημοσιονομικό κλίμα, η Επιτροπή δεν θα δίσταζε να προτείνει υψηλότερο ποσό, σύμφωνα με τις αρχικές της προτάσεις. Η πρόταση της Επιτροπής για αύξηση του προϋπολογισμού συζητείται, επί του παρόντος, στο Ευρωπαϊκό Κοινοβούλιο και στο Συμβούλιο. Το Κοινοβούλιο πρότεινε στην πρώτη ανάγνωση αύξηση κατά 100 εκατομμύρια ECU κατά τα εν λόγω δύο έτη. Το Συμβούλιο κατέληξε σε πολιτική συμφωνία για αύξηση κατά μόνο 25 εκατομμύρια ECU.